KC พุ่งกว่า 8% หลังหลุดบ่วงแคชฯ ผู้บริหารกางแผนพลิกฟื้นธุรกิจ Q3 เก็งมีกำไร
KC พุ่งกว่า 8% หลังหลุดบ่วงแคชฯ ผู้บริหารกางแผนพลิกฟื้นธุรกิจ Q3 เก็งมีกำไร โดย ณ เวลา 10.55 น.ราคาอยู่ที่ 3.24 บาท บวก 0.26 บาท หรือ 8.72% มูลค่าการซื้อขาย 118.83 ลบ.
28 ก.ย. 2558

ผู้สื่อข่าวรายงานว่า ราคาหุ้น บริษัท เค.ซี. พร็อพเพอร์ตี้ จำกัด (มหาชน) หรือ KC ณ เวลา 10.55 น.อยู่ที่ 3.24 บาท บวก 0.26 บาท หรือ 8.72% มูลค่าการซื้อขาย 118.83 ล้านบาท  โดยเปิดตลาดที่ 3.10 บาท ระหว่างวันปรับตัวขึ้นแตะระดับสูงสุดที่ 3.36 บาท และแตะระดับต่ำสุดที่ 3.10 บาท ขณะที่ดัชนีหุ้นไทยโดยรวมลบ 0.79%
ทั้งนี้ ราคาหุ้นมีการปรับตัวขึ้นแรงหลังหลุดเกณฑ์ซื้อขายบัญชี Cash Balance วันนี้เป็นวันแรก ขณะเดียวกันนายภัทรภพ อิทธิสัญญากร รักษาการกรรมการผู้จัดการ KC เปิดเผยว่า บริษัทฯได้ดำเนินการเปลี่ยนผู้บริหารใหม่ หลังจากมีการเปลี่ยนกลุ่มผู้ถือหุ้นจากผู้ถือหุ้นเดิม โดยได้มีการวางแผนในการเคลียร์ปัญหา และโครงการต่าง ๆ ที่เป็นอุปสรรคในการบริหารงาน รวมถึงการดำเนินแผนในการพลิกฟื้นธุรกิจ
โดยหลังจากที่แผนธุรกิจฉบับใหม่ออกมาเรียบร้อย และสามารถดำเนินการตามแผนที่วางไว้แล้วนั้น จะสามารถทำให้ผลประกอบการในไตรมาสที่ 3 ของปีนี้พลิกกลับมามีผลกำไรสุทธิทันที และผลประกอบการในไตรมาสสุดท้ายของปีนี้จะมีกำไรสุทธิเติบโตอย่างต่อเนื่อง